**ΣΩΜΑΤΕΙΟ ΕΡΓΑΖΟΜΕΝΩΝ Π.Γ.Ν. ΑΤΤΙΚΟΝ “H ΑΝΑΓΕΝΝΗΣΗ”**  http://somateioattikon.blogspot.gr

 Χαϊδάρι, 1/11/2022

**ΑΝΑΚΟΙΝΩΣΗ**

Καταγγέλλουμε τη συνεχιζόμενη υποβάθμιση των πλυντηρίων του νοσοκομείου που αν συνεχιστεί, και παρά τις αντίθετες δεσμεύσεις της διοίκησης, θα οδηγήσει με μαθηματική ακρίβεια και σύντομα στην παράδοσή τους στον εργολάβο και τα ιδιωτικά συμφέροντα. Οι εργαζόμενοι της Δυτικής Αθήνας πρέπει να γνωρίζουν ότι οι προδιαγραφές των πλυντηρίων και ο εξοπλισμός τους σχεδιάστηκε με σκοπό να δέχεται μεγάλο όγκο ακάθαρτου ιματισμού και να μπορεί να εξυπηρετεί ακόμα και όμορα νοσοκομεία του ΕΣΥ. Είναι γεγονός ότι αυτό δεν άρεσε σε πολλούς, εδώ και χρόνια. Μια η έλλειψη προσωπικού, μια η ανεπαρκής συντήρηση, μια η έλλειψη ανταλλακτικών έχει οδηγήσει σε παράδοση συχνά – πυκνά μέρος του ακάθαρτου υλικού σε εργολάβο για τη διαδικασία της πλύσης. Με το αζημίωτο φυσικά και με ειδική σύμβαση που έχουν υπογράψει όλες οι διοικήσεις όλων των κυβερνήσεων τα τελευταία χρόνια. Τελευταία εξέλιξη στο σήριαλ αποτελεί η επ' αόριστον διακοπή λειτουργία των πλυντηρίων λόγω βλάβης στο κεντρικό σύστημα τροφοδοσίας ατμού. Το συγκεκριμένο ανταλλακτικό για την επισκευή του οποίου απαιτούνται λίγες χιλιάδες ευρώ (περίπου 8000 Ε), φαίνεται ότι είναι αρκετά κοστοβόρο για το δημόσιο νοσοκομείο ενώ οι πανάκριβες συμβάσεις και αναθέσεις στους εργολάβους θεωρούνται πάντα "ευέλικτες" και "αναπτυξιακές". Κι ας φορτώνουν τον κρατικό προϋπολογισμό δύο και τρείς φορές παραπάνω. Γνωστό το έργο: το δημόσιο βάζει το χρήμα και την υποδομή, στη συνέχεια υποβαθμίζει συνειδητά τη στελέχωση και την πλήρη αξιοποίηση της κι έτσι παρουσιάζεται ο ιδιώτης ως σωτήρας για να αναλάβει τη «βοήθεια» προς το δημόσιο (ΣΔΙΤ) με αρκετά επωφελή για τον ίδιο αποζημίωση. **Ποιος βοηθάει ποιόν;**

Επαναλαμβάνουμε ότι το σωματείο, οι εργαζόμενοι του ΑΤΤΙΚΟΥ και το υγειονομικό κίνημα δεν θα ανεχτούμε παιχνίδια πίσω από την πλάτη μας. Δεν θα παραχωρήσουμε ούτε σπιθαμή δημόσιας υγείας στους ιδιώτες. Να καλυφτεί άμεσα το κόστος επισκευής των πλυντηρίων. Έξω οι εργολάβοι. Λεφτά για τη δημόσια υγεία όχι για τα κέρδη τους.

**ΤΟ ΔΙΟΙΚΗΤΙΚΟ ΣΥΜΒΟΥΛΙΟ**